Projektas

LIETUVOS RESPUBLIKOS

CIVILINIO PROCESO KODEKSO 627, 663 IR 736 STRAIPSNIŲ pakeitimo

ĮSTATYMAS

2023 m. d. Nr.

Vilnius

1 straipsnis. 627 straipsnio pakeitimas

Papildyti 627 straipsnį 8 punktu:

„8) kai Užimtumo tarnyba prie Lietuvos Respublikos socialinės apsaugos ir darbo ministerijos (toliau – Užimtumo tarnyba) Užimtumo tarnybos direktoriaus nustatyta tvarka pateikia prašymą dėl turtinio pobūdžio išieškojimo iš skolininko, kuris paskutinius 6 mėnesius nedirbo pagal darbo sutartį arba darbo santykiams prilygintų teisinių santykių pagrindu ir pradėjo dirbti pagal darbo sutartį arba darbo santykiams prilygintų teisinių santykių pagrindu, darbo užmokesčio. Šis punktas netaikomas išieškant iš šio Kodekso 737 straipsnyje nurodytų darbo užmokesčiui prilygintų skolininko pajamų, o išieškojimo iš skolininko darbo užmokesčio atidėjimo laikotarpis negali viršyti 12 mėnesių per 5 metų laikotarpį nuo pirmojo išieškojimo iš skolininko darbo užmokesčio atidėjimo dienos.“

2 straipsnis. 663 straipsnio pakeitimas

1.	Pakeisti 663 straipsnio 1 dalį ir ją išdėstyti taip:

„1. Pinigų išieškojimas negali būti nukreipiamas į skolininko turtą, jeigu skolininkas pateikia antstoliui įrodymus, kad išieškotiną sumą ir vykdymo išlaidas galima išieškoti per 12 mėnesių, o išieškant iš skolininkui priklausančio paskutinio būsto, kuriame jis gyvena, – per 36 mėnesius, darant šio Kodekso 736 straipsnyje nurodyto dydžio išskaitas iš skolininko darbo užmokesčio, pensijos, stipendijos ar kitų pajamų. Šiuo atveju antstolis gali realizuoti skolininko turtą, jei paaiškėja, kad darant išskaitas iš skolininko darbo užmokesčio, pensijos, stipendijos ar kitų pajamų išieškotina suma ir vykdymo išlaidos per šioje dalyje nustatytą terminą nebus išieškotos.

2.	Pakeisti 663 straipsnio 3 dalį ir ją išdėstyti taip:

„3. Jeigu skolininkas nepateikia antstoliui šio straipsnio 1 dalyje nurodytų įrodymų arba paaiškėja, kad išieškotina suma ir vykdymo išlaidos nebus išieškotos per šio straipsnio 1 dalyje nustatytą terminą, išieškoti iš skolininkui priklausančio paskutinio būsto, kuriame jis gyvena, galima tik tuo atveju, kai išieškotina suma ir vykdymo išlaidos viršija 15 Vyriausybės patvirtintos minimaliosios mėnesinės algos (toliau – MMA), galiojančios paskelbiant varžytines, dydžių.“

3 straipsnis. 736 straipsnio pakeitimas

Pakeisti 736 straipsnį ir jį išdėstyti taip:

„736 straipsnis. Išskaitų iš skolininko darbo užmokesčio ir kitų jo pajamų dydis

1. Pagal vykdomuosius dokumentus tol, kol bus visiškai padengtos išieškomos sumos, iš skolininkui priklausančios darbo užmokesčio ir jam prilygintų išmokų bei davinių dalies:

1) neviršijančios MMA dydžio, išskaitoma 10 procentų, o jei išieškomas vaikų ir kitų asmenų išlaikymas periodinėmis išmokomis, žalos, padarytos suluošinimu ar kitokiu sveikatos sužalojimu, taip pat maitintojo gyvybės atėmimu, atlyginimas, – 30 procentų, jeigu kitaip nenustatyta pačiame vykdomajame rašte arba ko kita nenustato įstatymai ar teismas;

2) viršijančios MMA dydį, tačiau neviršijančios 2 MMA dydžių, išskaitoma 30 procentų, o jei išieškomas vaikų ir kitų asmenų išlaikymas periodinėmis išmokomis, žalos, padarytos suluošinimu ar kitokiu sveikatos sužalojimu, taip pat maitintojo gyvybės atėmimu, atlyginimas, – 50 procentų, jeigu ko kita nenustato įstatymai ar teismas;

3) viršijančios 2 MMA dydžius, išskaitoma 50 procentų, jeigu ko kita nenustato įstatymai ar teismas.

2. Esant skolininko rašytiniam prašymui, antstolio patvarkymu šio straipsnio 1 dalies 2 ar 3 punkte nurodyta išskaitoma dalis gali būti mažinama:

1) po 10 procentų kiekvienam išlaikytiniui, jei skolininkas išlaiko nedarbingus šeimos narius, tačiau taip mažinant negali būti sumažinta įstatymų ar teismo nustatyta dalis. Mažinant išskaitų dydį, neatsižvelgiama į išlaikytinius, kuriems išlaikyti iš skolininko darbo užmokesčio daromos išskaitos;

2) 10 procentų dėl kitų, nei nurodyta šios dalies 1 punkte, priežasčių, tačiau taip mažinant negali būti sumažinta įstatymų ar teismo nustatyta dalis.

4 straipsnis. Įstatymo įsigaliojimas, įgyvendinimas ir taikymas

1. Šis įstatymas, išskyrus šio straipsnio 5 dalį, įsigalioja 2024 m. liepos 1 d.

2. Šiame įstatyme išdėstytos Lietuvos Respublikos civilinio proceso kodekso nuostatos taikomos ir vykdomosioms byloms, pradėtoms iki šio įstatymo įsigaliojimo.

3. Asmenys, kuriems antstolių patvarkymai daryti išskaitas iš skolininko darbo užmokesčio ir kitų darbo užmokesčiui prilygintų skolininko pajamų buvo pateikti iki šio įstatymo įsigaliojimo ir tebevykdomi, įsigaliojus šiam įstatymui, turi daryti šio įstatymo 3 straipsnyje išdėstytame Civilinio proceso kodekso 736 straipsnyje nustatyto dydžio išskaitas.

4. Šio įstatymo 1 straipsnyje išdėstyto Civilinio proceso kodekso 627 straipsnio 8 punkto nuostatos taikomos, jei skolininkas dirbti pradėjo įsigaliojus šiam įstatymui, o šio įstatymo 2 straipsnio 2 dalyje išdėstytos Civilinio proceso kodekso 663 straipsnio 3 dalies nuostatos taikomos skelbiant varžytines įsigaliojus šiam įstatymui.

5. Užimtumo tarnybos prie Lietuvos Respublikos socialinės apsaugos ir darbo ministerijos direktorius iki 2024 m. birželio 30 d. priima šio įstatymo 1 straipsnio įgyvendinamuosius teisės aktus.

5 straipsnis. Galiojančio teisinio reguliavimo poveikio ex post vertinimas

1. Lietuvos Respublikos socialinės apsaugos ir darbo ministerija atlieka šiame įstatyme nustatyto galiojančio teisinio reguliavimo poveikio ex post vertinimą (toliau – ex post vertinimas).

2. Atliekant ex post vertinimą, turi būti įvertinta, ar išskaitų iš skolininko darbo užmokesčio ir kitų jo pajamų dydžių pakeitimas padidino į darbo rinką grįžtančių nedirbančių ir pajamų negaunančių skolininkų skaičių ir prisidėjo prie nelegalaus darbo ir nedeklaruotos savarankiškos veiklos mažėjimo.

3. Ex post vertinimo laikotarpis – 5 metai nuo šio įstatymo įsigaliojimo dienos.

4. Ex post vertinimas turi būti atliktas per 9 mėnesius nuo ex post vertinimo laikotarpio pabaigos.

Skelbiu šį Lietuvos Respublikos Seimo priimtą įstatymą.

Respublikos Prezidentas